Blue Velvet (pellicula 1986)

est pellicula formidulosa generis film noir a Davide Lynch moderatore cinematographico Americano anno 1986 disposita. In qua pellicula animos horrore psychologico moventi Kylus MacLachlan, Isabella Rossellini, Dionysius Hopper, Laura Dern partes primas agunt. Titulus pelliculae ad cantum eiusdem tituli ab Alexandro Vinton anno 1951 disco redditum refertur. 

 De argumento 
Initio locus eventorum introducitur, nam fabula pelliculà narrata usu venit Lumbertoniae in urbe quae Lumbertonia Carolinae Septentrionalis non est, quia pellicula Wilmingtoniae cinematographata est. Itaque de urbe commenticia agitur, cuius coniunctio cum negotiatione lignaria (Anglice lumber) adsidue repetitur.   

Lumbertonia paradisus mundanus esse videtur, in quo homines felicissimi domicilium habent, paradisus pastello coloratus. Sed mox hoc idyllium exaggeratum in perversitates taetras mutatur. Nam Gottfridus Beaumont (Kylus MacLachlan) in aurem humanam exsectam in prato incidit eamque ad vigiles portat, sed facere non potest, quin sua sponte ipse rem investiget. Eodem tempore Sandram virginem adulescentulam (quam agit Laura Dern) cognoscit eique persuadet, ut Dorotheam Vallens (quam agit Isabella Rossellini), feminam quae in thermopolio loci cantare solet, secum speculetur (nam ex Sandra certior factus erat, Sandram plus de aure exsecta scire).

Gottfridus habitationem Dorotheae, dum in thermopolio prodat, inrependi consilium capit, sed inopinans deprehenditur a Dorothea, quae quidem eum non periculo esse animadvertit et quidem amore capitur. Et Gottfridus idem facit. Simul quidem Gottfridus Sandram amat.   

Gottfridus Dorotheam aliquem timere putat, et hic "aliquis", nomine Franciscus (Dionysius Hopper), vir pravissimus scaevissimusque ac ad violentiam pronissimus esse videtur. Franciscus enim filium et maritum obsides habet Dorotheae, quae in thermopolio "suum" canat cantum Blue Velvet ac quandocumque aditum sexualem praebeat. Gottfridus in vestiario delitescens suis oculis Dorotheam a Francisco comprimi videt, et postquam dicessit Franciscus, eam consolatur blandimentis, quae mox ad coitum ducunt.

Postea Franciscus in Gottfridum et Dorotheam incidit et furibundus iis "vectationem praebet" ad lupanar clandestinum, ubi Dorotheae filius captivus habetur. Deinde eum defert ad locum remotum, ubi eum ictu sopit. Gottfrido domum redire contingit, sed Dorotheae causa conscientia mala laborat. Notitiam de uno vigile, quem unum esse virorum Francisci detegit, ad inquisitorem Ioannem Williams (quem agit Georgius Dickerson), Sandrae patrem, relinquit. Quod ad conflictionem internam ducit, ubi Franciscus duos ex suis in diaeta Dorotheae occidit.

Gottfrido et Sandra domum venientibus ex festo, ubi rite coniuges facti sunt, Dorotheam nudam horrore adfectam extra diaetam inveniunt. Patet autem Sandrae, Gottfridum amore Dorotheae usum esse. Gottfridus diaetam Dorotheae intrat, in qua a Francisco rursus pericolo opprimitur. Clam in vestiario occultus Franciscum, ut primum fores vestiarii aperuit, pistolio interimit, priusquam Sandra cum patre ad locum venit. Sublato spiritu malo, fabula ad pristinum cursum paradisiacum revertitur. Dorothea suo recuperato filio in personam maternam ascendit. Sandra et Gottfridus inter se obsequuntur, et in scaena ultima lusciniam, amoris symbolum, admirantur. 

 Partium distributio 
 Primariae partes
 Isabella Rossellini : Dorothea Vallens
 Kylus MacLachlan : Gottfridus Beaumont
 Dionysius Hopper : Franciscus Booth
 Laura Dern : Sandra Williams
 Secundariae partes (cum aliae tum hi)
 Hopiana Lange : Domina Williams
 Decanus Stockwell : Ben
 Georgius Dickerson : Ioannes Williams
 Priscilla Pointer : Domina Beaumont
 Francisca Bay : Barbara

 Bibliographia 
 Atkinson, Michael (1997) Blue Velvet. British Film Institute. 
 Rodley, Chris (2005 ed.) Lynch on Lynch. Faber & Faber.

 Nexus externi 

 Andreas Thomas: recensio apud Filmzentrale
 Jerome Philipp Schäfer: "Die Eingangssequenz von David Lynchs 'Blue Velvet'. Wirkungsästhetische Analyse" (de pelliculae initio, 2006)

Categoria:Pelliculae 1986
Categoria:Pelliculae Civitatum Foederatarum